Miss World 2023

Ang Miss World 2023 ay ang ika-71 edisyon ng Miss World pageant na gaganapin sa Indiya sa 9 Disyembre 2023. Pagkatapos ng kompetisyon, kokoronahan ni Karolina Bielawska ng Polonya ang kanyang kahalili.

Kasaysayan

Lokasyon at petsa ng kompetisyon 
Noong Oktubre 2022, inanunsyo ng executive producer ng Miss World Organization na si Stephen Morley na pinagdedesisyunan pa nila kung ang ika-71 edisyon ng Miss World ay gaganapin sa Hapon, Singapura, o sa Polonya. Kalaunan ay nakipagkita ang mga kinatawan ng Miss World Organization sa Minister of Culture, Community and Youth ng Singapura na si Edwin Tong noong 9 Nobyembre 2022 upang pag-usapan ang posibilidad na ganapin sa Singapura ang kompetisyon.

Gayunpaman, noong 13 Pebrero 2023, inanunsyo ng pangulo at CEO ng Miss World Organization na si Julia Morley na ang kompetisyon ay magaganap sa Nagkakaisang Arabong Emirato sa Mayo 2023. Ayon kay Morley, iaanunsyo pa ang ibang detayle tungkol sa kompetisyon sa susunod. Magaganap ang ika-71 edisyon sa taong 2023 imbis na sa 2022 dahil sa pagkaantala ng ika-70 edisyon ng kompetisyon na naganap noong Marso 2022.

Noong 8 Hunyo 2023, inanunsyo ni Morley na magaganap ang Miss World 2023 sa Indiya, apat na buwan matapos ang pag-anunsyo na gaganapin ang kompetisyon sa Nagkakaisang Arabong Emirato. Ayon kay Morley, magaganap ang kompetisyon sa Nobyembre o Disyembre 2023. Walang binigay na klarong dahilan ang organisasyon sa biglang pagpalit ng lokasyon ng kompetisyon. Lumabas ang mga balita noong huling bahagi ng Agosto na ang kompetisyon ay magaganap sa Kashmir, ngunit tinanggihan ni Morley ang mga pahayag na iyon, at sinabi na ang lokasyon ay isasapinal pa at iaanunsyo sa ibang araw.

Pagpili ng mga kalahok 
Ang mga kalahok mula sa 101 bansa at teritoryo ay napili upang lumahok sa kompetisyon. Anim na kandidata ang nailuklok upang kumatawan sa kanilang bansa/teritoryo matapos ang pag-urong ng orihinal na kalahok.

Mga pagpalit 
Pinalitan ni Elona Ndrecaj si Angela Tanuzi bilang Miss World Albania dahil sa hindi isiniwalat na dahilan. Pinalitan ni Miss World Guadeloupe 2023 Marine Minos si Miss World Guadeloupe 2022 Judith Lachoua bilang kinatawan ng Guadalupe dahil lumagpas na sa panunungkulan ni Lachoua ang petsa ng kompetisyon. Iniluklok si Miss Northern Ireland 2023 Kaitlyn Clarke upang kumatawan sa Hilagang Irlanda dahil lumagpas na sa panunungkulan ni Miss Northern Ireland 2022 Daria Gapska ang petsa ng kompetisyon. Iniluklok ang first runner-up ng Miss Lesotho 2021 na si Poelano Mothisi upang kumatawan sa kanyang bansa sa Miss World matapos piliin ni Miss Lesotho 2021 Refiloe Lefothane na ipagpatuloy ang kanyang pag-aaral sa ibayong bansa. Kinorohan si Lucía Arellano bilang ang bagong Miss World Peru 2022 at pinalitan si Jennifer Barrantes na pinatalsik sa trono dahil sa hindi pagtupad sa kanyang mga obligasyon na nakasaad sa kanyang kontrata, ayon sa organisasyon. Gayunpaman, itinanggi ni Barrantes ang mga pahayag at sinabing nagkaroon ng hidwaan sa pagitan niya at ng organisasyon na naging sanhi ng kanyang pag-atras.

Mga unang pagsali, pagbalik, at pag-urong sa kompetisyon 
Babalik sa edisyong ito ang mga bansang Moroko na huling sumali noong 1968, Suriname na huling sumali noong 2012, Liberya at Rumanya na huling sumali noong 2017, Lesoto, Libano, at Sambia na huling sumali noong 2018, at Aruba, Australya, Bagong Silandiya, Bangglades, Barbados, Biyelorusya, Dinamarka, Etiyopiya, Gresya, Guwatemala, Guyana, Heorhiya, Kapuluang Birheng Britaniko, Kasakistan, Kroasya, Laos, Montenegro, Myanmar, Sierra Leone, Taylandiya, at Timog Sudan na huling sumali noong 2019.

Dapat sanang lalahok si Léa Sevenig ng Luksemburgo sa edisyong ito. Gayunpaman, ayon kay Sevenig, hindi na ito magpapatuloy sa kompetisyon matapos na mahinto ang kompetisyon at ang organisasyon ng Miss Luxembourg ay ibinebenta na.

Mga kandidata 
101 kandidata na ang kumpirmadong lalahok.

Mga tala

Mga sanggunian

Panlabas na kawing 

 

Miss World